정조 20년 · 목
全羅監司徐鼎修狀啓以爲向因湖南暗行御史鄭晚錫別單回啓有令道臣與地方守令面議狀聞之命矣卽爲措辭嚴關於各該地方官珎島郡守洪述祖靈嚴郡守李潤元及珎島監牧官李鎭鼎濟州都會官康津縣監李勉輝海南縣監安策等處使之逐一詳査論理以報亦令馳進臣營多般面商可以矯革者卽令矯革可以定式者亦爲定式期於蘇弊責效之地擧行形止爲先條列開錄于後珎島郡穀簿虛留事依關辭嚴査則丙午年本郡還米三百五十六石租二百四十石太四十石大同儲置米干九石以營邸吏進上價預下及役價條貸給而未得還充米一百六石以吏逋未捧合各穀七百六十一石仍作虛留逐年生耗戊申虛留各穀爲九百二石及至己酉營邸吏預下四百三十石吏逋四十六石庚戌營邸吏預下三百石色吏犯逋二十八石辛亥營邸吏預下一百五十石吏逋十五石壬子營邸吏預下各穀二百四十七石捧上而又有吏逋米二十石癸丑營邸吏預下各穀一千一百九十石吏逋米三十石捧上甲寅營邸吏預下各穀九百八十三石畢捧而又有民反未捧三千一百八十七石幷計虛留各穀爲三千八百四十八石內各衙門還米二千二百六十八石租六百九十八石太一百三十一石大同儲置米五百五十一石而米三百五十一石以監色所逋方爲準徵其餘三千四百九十七石則皆是民還未捧之反作者至於官逋一款反覆窮覈終未得可執之賑云虛留穀物連爲嚴飭督捧而姑未報勘待其勘簿報來枚擧各人供招具格狀聞後犯逋監色照法嚴處前後郡守指名現告以待稟處計料珎島郡他邑移來軍兵還送事則本郡荐値歉荒民丁之捐瘠流離果爲數多各軍闕額尙多未充今方另飭搜括一一塡代樂安水鐵匠十三名金溝騎兵二名興陽水軍二十名則依關辭還送各該邑使之卽爲代定珎島牧場事則牧官則在海南地方馬場則在珎島地方隔海看牧雖似難便而若邑自邑牧自牧各自分界無相關涉則必無生弊之端而惟其諸般策應邑牧竝侵又有水營之種種侵役以致牧民之偏苦難支昨年前道臣李書九以牧場捄弊事奉承啓下關辭逐一査究另行存革已爲成節目上送備邊司而該牧場各樣軍保之在法難免者及諸般公物之依式收捧者酌定仍置至於右水營禁松監官監考面主人等役價木花皮牟等物與該營納弊瘼錢及珎島郡軍案勘債等名色之各以結戶身役依例收捧者竝爲酌減定式該營所納眞荏眞麥租太蓋草等物及該郡所納果木胎水芝草香木生鷄猪糠價等不正名色三十餘條件一竝革罷矣今又博採民情爛商便否則皆以爲許多弊端一依新定式嚴加禁革則牧民自可支保今若有移設與合屬間更張之擧則此瘼雖減彼弊又加兩場民人各有得失不如仍舊貫置之而水營松田之爲弊最爲甚焉本牧屯土本以近千結之地半入陳廢半入海醎目下起耕不過什之一二本牧場內所在松田不過山麓磽硧所養之松亦皆短短穉株無可材用而因其松子之飄落一有穉松之生於田疇則輒稱松田混占禁養場內土地曠廢之月加歲增此實難支之弊京司三季朔上納時人情雜費之濫徵亦無限節此兩條弊瘼亦爲嚴禁則可無疾苦之端云故自臣營今方別關知委於該水營及地方官使之一一尺量松田民田區別定界後毋或更爲侵害事亦爲添入於元節目計料而若復有如前橫侵一毫貽弊之端則該牧官卽爲具由報營自臣營狀聞嚴勘之意措辭定式該寺上納時情債亦爲往復釐正計料該牧場移設合屬之願蓋在於積弊方劇之時而今則右項弊瘼定式矯捄之後民情賴安不願創改理勢固然新節目諸條更爲逐段嚴飭於該營邑牧期有實效牧場則仍舊貫置之恐合事宜靈巖郡所安島屯稅事該島以延齡君房屯土每結米八十斗依法例收捧而謂以宮差供饋每結米一斗二升租五升馬太六升馬粥米三升磨鍊分定又於作者處米一升租四升五合馬太六合粥米六合輪回擔當而隨其留連遲速至於五六次收斂此外油淸等物毋論結戶隨所入責徵該島素非綿農之地而去核五百斤每一斤給本價米一斗二升勒令貿納每斤添價去核一兩又爲徵捧屯稅捧上時每石色米三升捧給宮差使喚麻鞋二十四部南草八十把屯民處亦爲分徵凡此諸般責徵實爲島民難支之痼瘼其所矯革斷不可已故上項元稅外宮差供饋與馬太粥等結戶收斂者及去核色米麻鞋南草等勒貿勒徵者一倂革罷後條列成節目定式嚴禁宮差往來留連之資則屯稅元納船價外雜費條中渠自取用之意措辭定式而如是定式之後宮差輩若有一毫違越則自本官卽報臣營自臣營狀聞嚴處之意別立科條以爲永久遵行之地所安島濟州公行貽弊事該島處在耽羅往來之咽喉大小公行莫不候風於此毋論遲速諸般供饋專責於島民濟州進上出來時押領監色及從人等或三四十名或五六十名逐朔來留於該島責徵供饋不一其端此是島民之最所受弊者本州都會以靈巖康津海南三邑輪回擧行公行往來時各自都會官措備供饋之需齎持以送毋論候風遲速必以船中所載之糧饌擔當擧行柴炭器皿自地方官入送下屬糧資亦爲一一給送切勿責徵於島民而如有如前討索之弊則卽爲摘發報來照法嚴勘之意都會輪定節目中已爲論列而若因候風之遲滯以致多日留連船糧難繼則又必有島中貽弊之端自都會官往復探知陸續備送之意添入節目嚴飭遵行至於濟州出來人留連供饋之節則本州出來箋文狀啓與貢果貢馬貢牛等年例出來者自有恒定數爻押領下隸每年無甚加減此等之行自可預料其名數斟酌多寡通一年供饋之資合計知數後自都會官另擇島民中信實者差定庫直預給其價使之擔當擧行俾渠自作濟州主人而供饋之節一依草料施行至若無時出來之公行及濟人考其草料渠自接應後往復都會官準受其價而必令從優計給俾自願擧行則民弊庶可蘇革故靈巖康津海南等都會三邑及濟州牧一體嚴關知委使之定式遵行外此島弊之可以釐革者亦爲一一講究隨宜變通該島居民爲三百戶而京外各軍保爲一百八十五名且是外洋絕島田多畓少應納稅穀輒皆登陸貿納則納米軍保最爲苦重軍保中米保及其他重役一倂以稍歇之軍保從便換定邑隸之出入作弊專由於各樣番錢之隨其月當絡續徵督之致每年番錢春秋都捧留置官庫以待月當次次上納外此右水營及地方官戰船改造時曳下軍及助役軍每爲侵責於島民一經船役通計所費則米爲百餘石錢爲百餘兩一依戰船所在各鎭例使該戰船軍卒擔當擧行更勿橫侵於該島各廳稧房錢六十三兩本邑雜役錢每戶二錢及梨津倉屬例給錢十五兩租牟九十石雖是從前應例之物亦係弊端一倂革罷所謂梨津戰船葛索雖是給價貿納之事時直倍加受弊不少竝與楸子島別將房木價錢三兩六錢亦爲革罷而毋論營邑復或有襲謬之弊則隨現論勘事定式所安島設鎭事該島旣處大洋窮僻之地島中弊瘼官不能以時檢察左右受困莫之顧恤乃有此設置鎭將之議蓋其各處雜役旣無限節公行貽弊又爲多端別置鎭將撫摩管轄科外侵徵隨事禁遏則外面驟看似爲利益而鎭堡創設亦是官制彈丸小島居民無多置官設鎭大關更張其所爲弊反有甚焉爲今之計各項積痼之弊次第矯革俾各安堵無所受弊之端則不待設鎭痼瘼可祛邑報民情一辭同然上項革弊諸條嚴立科條另飭遵行便成一副當規模則民無怨苦弊自蘇革設鎭一款姑爲置之恐合事宜○備局啓言觀此全羅監司徐鼎修狀啓則其一珎島郡穀簿虛留事也一邑虛留之至於三千八百餘石之多固已萬萬寒心而所謂官逋尤極驚駭前後犯科之守令掩置之道臣皆當重勘而旣有待勘簿指名現告之語待其登聞更爲稟處其一珎島軍兵還送本邑事也自本道旣已還送代定則別無可以稟處其一珎島牧場事也海南珎島皆有該牧所管之場若爲珎島牧場之隔海有弊移設牧官則隔海之弊將歸於海南今此道啓中仍舊貫之請誠爲得宜至於諸般科外徵納之弊自該道成節目逐條禁革水營松田之廣占爲弊亦已嚴立境界別加禁斷牧民痼弊庶可以矯捄該寺情債之科外過多者自本司更爲嚴飭捧甘一一釐正使歉餘殘民得以安堵其一所安島屯弊事也原稅外宮差供饋結戶收斂及去核色米鞋草等科外名色定式革罷宮差往來之資亦令取用於雜費條則屯民宿弊可以快祛以此意自本司捧甘於內司俾無違越抵罪之弊其一所安島濟州公行貽弊事及島弊釐革事也另擇島民差定庫直使都會三邑預給供饋之價公行往來使之擔當更勿侵及於島民云者道臣所論誠得捄弊之要嚴立科條依此施行事更爲申飭軍保之苦役換充歇役都捧番錢待月上納使官隸無得出沒橫徵戰船改造時曳下助役等軍丁更勿侵責於島民各廳契房錢本邑雜役錢梨津倉屬例給錢楸子島別將房木錢及梨津葛索貿納等事自本道旣已革罷而此等名色今雖革罷時日稍久每多襲謬之患無得更犯之意逐條論理成出節目以爲永久遵行之地事嚴飭分付其一所安島設鎭事也島中諸般弊端皆已定式矯革則不必更爲設鎭道啓旣以邑報民情爲言請設鎭一款姑爲依狀請置之事竝分付是日夜五更二點啓下敎以依回啓施行湖南繡行往來後獨於珎島弊瘼諸條自夏徂冬旣詢又詢不欲爲眠楯凍溺之歸而然者大抵本郡之再昨年卽一本郡之滄桑比之癸卯之杆城有加而無減此道伯卽其時關東之伯也杆民之去者還留者蘇多藉道伯之誠力彼而能焉此或不然是豈朝家念珍氓之疾痛疴癢會備堂於籌司旬朔講劘之本意乎前已先爲回啓者今番粘目稟覆者竝令道伯首書批敎次錄釐弊事件揭板郡衙牧館島廨一依杆城乾鳳寺之例而矯末不若治本該場所謂松田名色不但定界亟卽革罷若使水營所屬一有投足於近處依舊侵徵水使卽其地定配牧官嚴杖充軍於其處所安島所謂宮房納爲稱者亦竝出稅於度支其餘土地所出出給島民名以宮差導掌者更或現影於洋中則賊害平民甚於穿窬雖付鎭營處置亦無不可此意竝嚴飭如是而珎島一邑更有弊與瘼二字守土之官厥罪不知至於何律此惟在道伯嚴立規制之如何凡事稍舊則輒弛此所以杆城之至今每於歲末使之狀聞民戶奠接還巢實數者去冬見東伯登聞比癸卯以前實戶之增果然夥然朝令行於關東而不能行於湖南寧有是理亦令道伯限五年每當歲末以昨今年釐正諸條之何者有效益何者反爲弊條列狀聞以爲時遣御史更加考察之地今宵卽大享攝祀日也齋明坐待享事之禮成而民事所關故仰體列聖朝懷保小民之至仁大德呼宣判語以寓一分述事繼志之端焉爲道臣守令者雖欲放忽得乎竝將此意關飭